Kakawin Arjunawiwāha/Pupuh 17
Pupuh 17 - Praharṣiṇī 

1.
a. akweh goṣṭinira tangeha yan wiwakṣan
b. leśyāpatti rasa paḍâkĕkĕs wilāsa
c. lawan tôcapan ing upaya sampun arpat
d. ndah mangkin ta sira tĕkêkang parāna

2. 
a. ring tāman ri wĕlahan ing purī-n pararyan 
b. strī-ng antahpuri kahaḍang hanâmajang lek 
c. len tang strī pakirimira hyang Indra ngūni 
d. manglilâmĕng-amĕng aneka dewakanyā

3. 
a. wwantĕn ramyaracana śūnya kāwakanya
b. ngkanêng kalpataru paran sang arya Pārtha
c. ring rangkang sphaṭika dulurnira-n panganti 
d. sākārāning ujar arūm karĕngwa dohnya

4. 
a. rūpanya-n pangurayakĕn mĕlĕk gĕlungnya 
b. mwang kenkenya bhujagacarma raktawarṇa 
c. gātranya pwa kadi tatur hañar sinangling
d. abhrā tang sphaṭikagṛhâsinang rinĕngga

5. 
a. endah tang sphaṭikagṛhâsalin prabhānya
b. akweh tang suraduhitā mulat wikalpa
c. hetunya-n para mangungang waneh hanângling 
d. indung toh syapa kitâri māsku lingnya

6. 
a. ndan dūra-n nṛpatanaya katona denya
b. sarwecchā macĕlĕk adṛśya sūkṣmatattwa 
c. sang lĕnglĕng ta juga tinonya dīnacitta 
d. lwir śokânglih apadapângĕlih lumĕnghe

7. 
a. angrĕs twasnikang awĕlas marĕk tikang wwang 
b. strī kendrānika pakirim hyang Indra ngūni 
c. nda-k waswās pwa sira kadi wruhaku lingnya 
d. manggĕh niścayani manah nika-n tĕkângling

8. 
a. māskw indung syapa ta dulur kitâmara ngke 
b. sākṣāt handaru mangĕnĕs hiḍĕpku rakryan 
c. śrīning kendran iku kitânurun mara ngke 
d. sādhyā sang prahu kita Suprabhāngku māsku

9. 
a. sungsut detyapati subaddha ri hyang Indra 
b. tan len hetunika ri tan kawehta ngūni 
c. mangkin kembuhan i ḍatang sang Arjuna ngkā 
d. nāhan hetu sang asurādhipânĕkana

10. 
a. tan hārohara ta kari hyang Indra mangke 
b. wṛttêng swarga mapa warah kakanta māsku 
c. nāhan lingnya saha tangis girang nimitta 
d. mojar sang kinasĕgĕhan malap manahnya

Arjunawiwāha
Kakawin Arjunawiwāha